Document ID: 31993D0462

ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Ιουλίου 1993 που επιτρέπει στα κράτη μέλη να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ του Συμβουλίου όσον αφορά την ξυλεία κωνοφόρων δένδρων (Coniferales) προερχομένων από τη Νορβηγία, τη Σουηδία, τη Φινλανδία ή την Πολωνία (Τα κείμενα στην ισπανική, ελληνική, αγγλική, γαλλική, ιταλική και πορτογαλική γλώσσα είναι τα μόνα αυθεντικά)
(93/462/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στην Κοινότητα ορισμένων επιβλαβών οργανισμών για τα φυτά ή τα φυτικά προϊόντα και κατά της εξάπλωσής των στην Κοινότητα (1), όπως τροποποιήθηκε τελευταία από την οδηγία 93/19/ΕΟΚ (2), και ιδίως το άρθρο 14 παράγραφος 3 τρίτο εδάφιο,
το αίτημα του Ηνωμένου Βασιλείου,
Εκτιμώντας:
ότι, σύμφωνα με τις διατάξεις της οδηγίας 77/93/ΕΟΚ, η ξυλεία κωνοφόρων δένδρων (Coniferales), συμπεριλαμβανομένης και της ξυλείας που δεν έχει διατηρήσει τη φυσική κυλινδρική της επιφάνεια όπως συμβαίνει στην περίπτωση της ξυλείας Pinus L., η προερχόμενη από ευρωπαϊκές τρίτες χώρες μπορεί να εισάγεται σε ορισμένες προστατευόμενες περιοχές της Κοινότητας μόνον εφόσον συνοδεύεται από τα πιστοποιητικά που αναφέρονται στα άρθρα 7 ή 8 της εν λόγω οδηγίας και εφόσον ανταποκρίνεται στις ειδικές απαιτήσεις που ορίζονται για την εισαγωγή και τη διακίνηση της εν λόγω ξυλείας στις προστατευόμενες αυτές ζώνες-
ότι η ξυλεία κωνοφόρων δένδρων (Coniferales) προερχομένων από τη Νορβηγία, τη Σουηδία, τη Φινλανδία ή την Πολωνία εισάγεται προς το παρόν στην Κοινότητα- ότι στις περιπτώσεις αποφλοιωμένης ξυλείας ή ξυλείας που έχει υποστεί ξήρανση σε κλίβανο μέχρι να επιτευχθεί περιεκτικότητα σε υγρασία κάτω από 20 %, εκφραζόμενη ως εκατοστιαία αναλογία ξηράς ύλης κατά την παρασκευή, με κατάλληλο προγραμματισμό χρόνου θερμοκρασίας και η οποία αναγνωρίζεται με κατάλληλο σήμα, δεν εκδίδονται, κατά κανόνα, στις χώρες αυτές πιστοποιητικά φυτοϋγεινομικού ελέγχου-
ότι, όσον αφορά τις εισαγωγές από τη Νορβηγία, τη Σουηδία, τη Φινλανδία ή την Πολωνία στο Ηνωμένο Βασίλειο, η Επιτροπή έχει διαπιστώσει, με βάση τα στοιχεία που της έχει παράσχει μέχρι σήμερα η χώρα αυτή, τη θέσπιση επίσημα εγκεκριμένου και ελεγχόμενου προγράμματος έκδοσης "πιστοποιητικών αποφλοίωσης", προκειμένου να διασφαλίζεται η κατάλληλη αποφλοίωση και να περιορίζεται ο κίνδυνος παρουσίας επιβλαβών οργανισμών- ότι, στην περίπτωση εισαγωγών ξυλείας που έχει υποστεί ξήρανση σε κλίβανο από τις εν λόγω τρίτες χώρες, η Επιτροπή έχει διαπιστώσει ότι θα θεσπιστεί επίσημα εγκεκριμένο και ελεγχόμενο πρόγραμμα έκδοσης "πιστοποιητικών ξήρανσης σε κλίβανο" προκειμένου να διασφαλίζεται η κατάλληλη ξήρανση σε κλίβανο και να περιορίζεται ο κίνδυνος εξάπλωσης επιβλαβών οργανισμών- ότι ο κίνδυνος εξάπλωσης επιβλαβών οργανισμών περιορίζεται εφόσον η ξυλεία συνοδεύεται από "πιστοποιητικό αποφλοίωσης" ή από "πιστοποιητικό ξήρανσης σε κλίβανο" που εκδίδεται στα πλαίσια του προγράμματος αυτού-
ότι η Επιτροπή θα μεριμνά ώστε η Νορβηγία, η Σουηδία, η Φινλανδία ή η Πολωνία να παρέχουν όλες τις αναγκαίες τεχνικές πληροφορίες για την αξιολόγηση της λειτουργίας του προγράμματος αποφλοίωσης ή ξήρανσης σε κλίβανο-
ότι η άδεια θα χορηγείται μόνο σε εκείνα από τα κράτη μέλη των οποίων οι προστατευόμενες από επιβλαβείς οργανισμούς που προσβάλλουν τα κωνοφόρα δένδρα περιοχές έχουν αναγνωρισθεί σύμφωνα με την οδηγία 92/76/ΕΟΚ της Επιτροπής (3), γιατί αυτές μόνον οι προστατευόμενες ζώνες της Κοινότητας είναι εκτεθειμένες σε ιδιαίτερους φυτοϋγειονομικούς κινδύνους-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Επιτρέπεται στην Ελλάδα, την Ισπανία, τη Γαλλία, την Ιταλία, την Ιρλανδία, την Πορτογαλία και το Ηνωμένο Βασίλειο να προβλέπουν, υπό τις προϋποθέσεις που αναφέρονται στην παράγραφο 2, παρεκκλίσεις από τις διατάξεις του άρθρου 7 παράγραφος 2 και του άρθρου 12 παράγραφος 1 στοιχείο β) της οδηγίας 77/93/ΕΟΚ, για την ξυλεία κωνοφόρων, συμπεριλαμβανομένης και της ξυλείας που δεν έχει διατηρήσει τη φυσική κυλινδρική της επιφάνεια στην περίπτωση ξυλείας του Pinus L., καταγωγής Νορβηγίας, Σουηδίας, Φινλανδίας ή Πολωνίας.
2. Στην περίπτωση αποφλοιωμένης ξυλείας, πρέπει να πληρούνται οι ακόλουθοι όροι:
α) η τήρηση της προϋπόθεσης α) που καθορίζεται στο παράρτημα IV μέρος Β σημεία 1, 2, 3, 4, 5, 6, 6α ή 6β της εν λόγω οδηγίας ελέγχεται από ελεγκτές που είναι εκπαιδευμένοι, διαθέτουν τα τυπικά προσόντα και είναι εξουσιοδοτημένοι για το σκοπό αυτό, στα πλαίσια του προγράμματος που έχει εγκριθεί και ελέγχεται από την υπηρεσία προστασίας των φυτών των αντιστοίχων χωρών εξαγωγής που αναφέρονται στην παράγραφο 1-
β) επί πλέον, το σύστημα ελέγχου σύμφωνα με τους όρους που αναφέρονται στο στοιχείο α) προβλέπει επιθεωρητές της υπηρεσίας προστασίας των φυτών των αντιστοίχων χωρών εξαγωγής που αναφέρονται στην παράγραφο 1-
γ) η ξυλεία συνοδεύεται από "πιστοποιητικό αποφλοίωσης" το οποίο καθιερώνεται μέσω του προγράμματος που αναφέρεται στο στοιχείο α), είναι σύμφωνο με το υπόδειγμα που επισυνάπτεται στο παράρτημα Α της παρούσας απόφασης και εκδίδεται από εξουσιοδοτημένο άτομο εξ ονόματος των εργοστασίων επεξεργασίας που έχουν εγκριθεί για συμμετοχή στο πρόγραμμα αυτό.
3. Στην περίπτωση ξυλείας που έχει υποστεί ξήρανση σε κλίβανο, πρέπει να πληρούνται οι ακόλουθοι όροι:
α) η τήρηση της προϋπόθεσης γ) που καθορίζεται στο παράρτημα IV μέρος Β σημεία 1, 2, 3, 4, 5, 6 ή 6α της εν λόγω οδηγίας ελέγχεται από ελεγκτές που είναι εκπαιδευμένοι, διαθέτουν τα τυπικά προσόντα και είναι εξουσιοδοτημένοι για το σκοπό αυτό, στα πλαίσια του προγράμματος που έχει εγκριθεί και ελέγχεται από την υπηρεσία προστασίας των φυτών των αντιστοίχων χωρών εξαγωγής που αναφέρονται στην παράγραφο 1-
β) επί πλέον, το σύστημα ελέγχου σύμφωνα με τους όρους που αναφέρονται στο στοιχείο α) προβλέπει επιθεωρητές της υπηρεσίας προστασίας των φυτών των αντιστοίχων χωρών εξαγωγής που αναφέρονται στην παράγραφο 1-
γ) η ξυλεία συνοδεύεται από "πιστοποιητικό ξήρανσης σε κλίβανο" το οποίο καθιερώνεται μέσω του προγράμματος που αναφέρεται στο στοιχείο α), είναι σύμφωνο με το υπόδειγμα που επισυνάπτεται στο παράρτημα Β της παρούσας απόφασης και εκδίδεται από εξουσιοδοτημένο άτομο εξ ονόματος των εργοστασίων επεξεργασίας που έχουν εγκριθεί για συμμετοχή στο πρόγραμμα αυτό.
Άρθρο 2
Τα κράτη μέλη που αναφέρονται στο άρθρο 1 παράγραφος 1 ενημερώνουν τα υπόλοιπα κράτη μέλη και την Επιτροπή για κάθε περίπτωση εφαρμογής της απόφασης αυτής.
Άρθρο 3
Με την επιφύλαξη των διατάξεων του άρθρου 14 παράγραφος 5 της οδηγίας 77/93/ΕΟΚ, τα ενδιαφερόμενα κράτη μέλη ενημερώνουν την Επιτροπή και τα άλλα κράτη μέλη σχετικά με όλες τις εφαρμογές εμπορευμάτων βάσει της παρούσας απόφασης που δεν πληρούν τις προϋποθέσεις του άρθρου 1 παράγραφος 2 στοιχεία α) και γ) και παράγραφος 3 στοιχεία α) και γ).
Άρθρο 4
Η ισχύς της άδειας που αναφέρεται στο άρθρο 1 ισχύει κατά την περίοδο που μεσολαβεί από την 1η Ιουνίου 1993 έως τις 31 Δεκεμβρίου 1994. Ανακαλείται αν διαπιστωθεί ότι οι προϋποθέσεις του άρθρου 1 παράγραφος 2 δεν επαρκούν για την πρόληψη της εισαγωγής επιβλαβών οργανισμών ή δεν έχουν τηρηθεί.
Άρθρο 5
Η παρούσα απόφαση απευθύνεται στην Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιρλανδία, την Ιταλική Δημοκρατία, τη Δημοκρατία της Πορτογαλίας και το Ηνωμένο Βασίλειο.
Βρυξέλλες, 9 Ιουλίου 1993.

Labels: 1
5
6